*Dövlət Radiotezliklər İdarəsinin*

*01 noyabr 2021-ci il tarixli 158 nömrəli*

*əmri ilə təsdiq edilmişdir*

**Radio yayımı ötürücüsü üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan şəkildə dri.az saytı üzərindən) təqdim olunur.

Eyni zamanda e-gov.az saytı üzərindən (Radiorabitə vasitələrinin qeydiyyatı üçün müraciətin və sənədlərin qəbulu bölməsi) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**Radio yayımı ötürücüsü** – radioproqramların (səs) anoloq və ya rəqəmsal rejimdə yüksəktezlikli radiodalğalar vasitəsilə efirdən yayımını təmin edən avadanlıq.

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, telefon (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq ayrılmış şəxsin mobil telefon nömrəsi. Elektron poçt ünvanı kimi təşkilatın rəsmi e-mail ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və e-poçt ünvanı qeyd edilir.

3-cü sətrdə **(“Quraşdırma məntəqəsi”)** radio yayım ötürücüsünün faktiki quraşdırıldığı ünvan, inzibati ərazi vahidi qeyd olunur.

4-cü sətrdə **(“Coğrafi koordinatlar”)** radio ötürücünün faktiki quraşdırıldığı ünvanın (yerin) coğrafi koordinatları (E və N) qeyd edilir.

5-ci sətrdə **(“Tipi, markası”)**- ötürücünün modeli və markası qeyd edilir.

6-cı sətrdə **(“Çıxış gücü”) -** ötürücünün efirə yaydığı siqnalın maksimum səviyyəsi (Vt)

7-ci sətrdə **(“Tezliyi (MHs)”)** Azərbaycan Respublikası Milli Televiziya və Radio Şurasının qərarına əsasən ayrılan işçi tezlik qeyd edilir.

8-ci sətrdə **(“Kanalın eni (kHs)” )** ayrılmış tezlik kanalının eni qeyd edilir.

9-cu sətrdə **(“Tezlik stabilliyi”)** daşıyıcı tezliyin nominal dəyərdən kənara çıxması norması qeyd edilir.

10-cu sətrdə **(“Rəqəmli yayımın konfiqurasiya planı”)** radio proqramının qəbul üsulu (RPC4-səyyar qəbul, RPC5-binadaxili qəbul) qeyd edilir.

11-ci sətrdə **(“Proqramın qəbul üsülu)** ötürücüyə peyk, RRX, efir və ya kabel vasitəsilə radio proqramının çatdırılması qeyd olunur.

12.1-ci sətrdə **(“asılma hündürlüyü”)** antenanın yer səthindən asılma hündürlüyü qeyd edilir.

12.2-ci sətrdə **(“maksimum şüalanmanın azimutu”)** - ötürülən siqnalın maxsimumistiqaməti (dərəcə) qeyd olunur.İstiqamətlənmə olmadığı təqdirdə dairəvi yayım qeyd olunur.

12.3-cü sətrdə **(“güclənmə əmsalı”)** ötürülən siqnalınantena tərəfindən güclənmə göstəricisi (dB) qeyd olunur.

12.4-cü sətrdə **(“sektorda zəifləmə”)** müxtəlif azimutlarda (istiqamətlərdə) siqnalın səviyyəsinin zəifləməsi (əgər varsa) qeyd edilir.

12.5-ci sətrdə **(“polyarizasiya”)** ötürülən siqnalın vertikal (V) və ya horizontal (H) müstəvidə yayımlanması qeyd olunur.

13-cü sətrdə **(“Vericinin quraşdırılma tarixi”)** quraşdırılan avadanlığın istismara verilmə tarixi qeyd olunur.